钦定古今图书集成/明伦汇编/闺媛典/第131卷 > 李郭翁妻潘氏
## 钦定古今图书集成/明伦汇编/闺媛典/第131卷 > 李郭翁妻潘氏

按《宁波府志》：“潘氏，鄞人李郭翁妻。年二十归李，事舅
姑极孝。继姑王氏溺爱少子，每以非礼相加。潘委曲
承顺，务得其懽，王亦感悟。后王病痿，潘事汤药，躬涤
厕牏不懈。王没，又事继姑陈无异于王。宣德元年，疫
大作，舅与夫相继死，姑亦垂毙，虽至亲不敢近。潘稽
颡吁天，愿以身代。姑果获痊，而潘亦无恙，时年二十”
九。二子尚幼，岁饥，或劝鬻其藏书以自给。潘曰：“李氏
累世所积，以贻子孙者，惟此耳，忍轻弃邪？”拮据匍匐，
躬织作，以养姑教子。太守张瓒上其事，诏旌其门。